Waldemar Eide
Store norske leksikon,Kunst og estetikk,Fotografi,Fotohistoriske biografier
Waldemar Eide var en norsk fotograf og maler. Han drev eget fotoatelier fra 1909 og ble internasjonalt kjent som fotograf og vant en rekke priser, blant annet «Exellence FIAP» i 1957. Eide deltok i en rekke fotoutstillinger i Norge og utlandet, og er særlig kjent for sine portretter av kunstnere.
Bakgrunn Eide vokste opp i Stavanger, gikk i lære hos fotograf Børre Norland og studerte ved kunstakademiet i Dresden i 1907. Han drev sitt eget fotostudio fra 1909 og fram til 1953 og var med på å starte Stavanger Fotografiske Forening allerede i 1906. Karriere Studioet til Waldemar Eide ble tidlig et møtested for besøkende kunstnere og for personer som ønsket å la seg portrettere. Hans fotografiske stil hadde utspring i ny-piktorialismen, som oppstod før første verdenskrig. Skarpheten og detaljrikdommen, som etter hvert som den tekniske utviklingen skred frem, var karakteristisk for fotografiet, ble av Eide oppfattet som en tvangstrøye. Derfor forsøkte han på ulike måter å skape bilder med bløtere konturer og færre detaljer. Eide fotograferte også landskap, men det var som kunstmaler at dette motivet opptok ham. Han var blant de første fotografene som betraktet seg som billedkunstner, og stilte jevnlig ut bilder både i Norge og utlandet.Han mest kjente bilder er av den kjente, russiske ballettdanseren Vera Fokina fra 1918. Internasjonalt ble denne serien Eides store gjennombrudd. Bildene ble stilt ut i Stockholm, London, København og Los Angeles. Les mer i Store norske leksikon Waldemar Eide i Norsk biografisk leksikon Waldemar Eide i Norsk kunstnerleksikon portrettkunst portrettkunst i Norge portrettkunst fotografi Eksterne lenker Om Waldemar Eide på fotografi.no Litteratur Vibece Salthe (redaktør): Waldemar Eide: Kamerakunst. Utstillingskatalog fra Stavanger Kunstmuseum.